
Nr. 17643 din 19.05.2023
REFERAT DE APROBARE

a proiectului de hotărâre privind aprobarea încheierii unui protocol de cooperare între Comuna Cornetu - Consiliul Local Cornetu, Județul Ilfov - Consiliul Județean Ilfov, Spitalul Clinic Județean de Urgență Ilfov, Spitalul de Obstetrică și Ginecologie Buftea și TENSA ART DESIGN S.A. (Lensa) în vederea realizării proiectului de interes public „Ilfov, prin ochii tăi”

Prin adresa Consiliului Judeţean Ilfov înregistrată la Primăria comunei Cornetu, judeţul Ilfov, sub nr. 17595 din 18.05.2023, se comunică Hotărârea Consiliului Judeţean Ilfov nr. 116/2023 privind încheierea unui Protocol de cooperare între Judeţul Ilfov – Consiliul Judeţean, Spitalul Clinic Județean de Urgență Ilfov, Spitalul de Obstetrică și Ginecologie Buftea și TENSA ART DESIGN S.A. (Lensa) în vederea realizării proiectului de interes public „Ilfov, prin ochii tăi”.

I. Potrivit art. 129 alin. (2) lit. d) din OUG nr. 57/2019 privind Codul administrativ, cu modificările şi completările ulterioare, în sfera atribuţiilor consiliului local intră şi cele privind gestionarea serviciilor de interes local.

De asemenea, în acelaşi articol din actul normativ enunţat, la alin. (7) lit. b) şi c) se prevede că: 
″În exercitarea atribuţiilor prevăzute la alin. (2) lit. d), consiliul local asigură, potrivit competenţei sale şi în condiţiile legii, cadrul necesar pentru furnizarea serviciilor publice de interes local privind:  
(…) 

b) serviciile sociale pentru protecţia copilului, a persoanelor cu handicap, a persoanelor vârstnice, a familiei şi a altor persoane sau grupuri aflate în nevoie socială;  
c) sănătatea;(…)″.
În speţă sunt incidente şi prevederile Legii nr. 17 din 6 martie 2000 privind asistenţa socială a persoanelor vârstnice, republicată, cu modificările şi completările ulterioare; astfel, la art. 1 alin. (1) şi (2) din lege se stipulează că 

″(1) Persoanele vârstnice au dreptul la asistenţă socială, potrivit dispoziţiilor prezentei legi, în raport cu situaţia sociomedicală şi cu resursele economice de care dispun.

(2) Măsurile de asistenţă socială prevăzute de prezenta lege sunt complementare celor reglementate prin sistemul asigurărilor sociale.(…)″.

De asemenea, sunt de reţinut şi prevederile Legii nr. 292/2011 a asistenţei sociale, cu modificările și completările ulterioare, respectiv art. 2 alin. (1), care prevede că ″Sistemul naţional de asistenţă socială reprezintă ansamblul de instituţii, măsuri şi acţiuni prin care statul, reprezentat de autorităţile administraţiei publice centrale şi locale, precum şi societatea civilă intervin pentru prevenirea, limitarea sau înlăturarea efectelor temporare ori permanente ale situaţiilor care pot genera marginalizarea sau excluziunea socială a persoanei, familiei, grupurilor ori comunităţilor.″,
precum şi art. 3 alin. (2) şi (3), în cuprinsul cărora se prevede că

″(2) Statul, prin autorităţile administraţiei publice centrale şi locale, îşi asumă responsabilitatea de realizare a măsurilor şi acţiunilor prevăzute în actele normative privind beneficiile de asistenţă socială şi serviciile sociale.

(3) Statul, prin politicile publice din domeniul serviciilor sociale, contribuie la promovarea, respectarea şi garantarea drepturilor beneficiarilor la o viaţă independentă, împlinită şi demnă, precum şi la facilitarea participării acestora la viaţa socială, economică, politică şi culturală.″
II. TENSA ART DESIGN S.A. (Lensa) și-a manifestat interesul pentru realizarea unui proiect comun la nivelul județului Ilfov în cadrul căruia propune să desfășoare următoarele activități:
- consultații optometrice gratuite;

- realizarea în mod gratuit de ochelari de vedere, livrați în cutii separate, etichetate nominal;
- deplasarea în unitățile administrativ-teritoriale din județul Ilfov pentru efectuarea consultațiilor;

- asigurarea prezenței echipelor de consultații între 5 și 20 zile pe lună.

III. Prin acest proiect, Consiliul Județean Ilfov, în cooperare cu unitățile administrativ-teritoriale, doreşte acordarea de sprijin unor categorii de persoane vulnerabile - respectiv pensionari, dar și altor categorii atestate prin documente (adeverință de venit, certificate de handicap), cu domiciliul în judeţul Ilfov, în scopul promovării sănătăţii şi stării de bine şi adoptarea unui stil de viaţă sănătos.
Ţinând cont de cele anterior prezentate, apreciez legal, necesar și oportun proiectul de hotărâre privind aprobarea încheierii unui protocol de cooperare între Comuna Cornetu - Consiliul Local Cornetu, Județul Ilfov - Consiliul Județean Ilfov, Spitalul Clinic Județean de Urgență Ilfov, Spitalul de Obstetrică și Ginecologie Buftea și TENSA ART DESIGN S.A. (Lensa) în vederea realizării și implementării proiectului de interes public „Ilfov, prin ochii tăi”, drept pentru care îl supun dezbaterii și aprobării Consiliului local.

